अकार्बनिक रसायन
धातुओं में केवल पारद ऐसा है जो साधारण ताप पर द्रव है। प्राचीन ज्ञात धातुएँ सोना, चाँदी, लोहा, ताँबा, वंग या राँगा, सीसा, जस्ता और पारा हैं। लगभग सभी सभ्य देशों का इन धातुओं से पुराना परिचय है। सोना और चाँदी स्वतंत्र रूप में प्रकृति में पाए जाते हैं। शेष धातुएँ प्रकृति में सल्फाइड, सल्फेट, या ऑक्साइड के रूप में मिलती हैं। इनसे शुद्ध धातुएँ प्राप्त करना सरल था। धातुओं के उन यौगिकों को जिनमें से धातुएँ आसानी से अलग की जा सकती थीं, हम अयस्क कहेंगे। इन अयस्कों को बहुधा कोयले के साथ तपा लेने पर ही धातु शुद्ध रूप में मुक्त हो जाती है।
कोबाल्ट
कोबाल्ट (प्रतीक : Co) एक रासायनिक तत्व है जिसका परमाणु क्रमांक २७ है। यह संक्रमण धातु है। अपने शुद्ध रूप में यह धातु कठोर, चमकीली और सलेटी-चाँदी रंग की होती है, लेकिन निकिल की भांति कोबाल्ट भी पृथ्वी के गर्भ में केवल अन्य रासायनिक तत्वों के साथ बने यौगिकों के रूप में ही मिलती है। कुछ मात्रा में पृथ्वी पर गिरे उल्काओं में यह शुद्ध रूप में प्राप्त होती है।